text: Føles som sommer: 25 grader og sol landet over
  21 maj 2018 kl. 06.04
  Allerede nu har der været flere solskinstimer i maj end i maj sidste år, viser DMI's tørkeindeks.
  Sommerlige dage med sol og varme karakteriserer den kommende uges vejr. 
  Og selv om høje iskrystalskyer dækker for solens stråler mandag, vil de resterende dage føles som en tidlig sommer. 
  Det oplyser vagthavende ved DMI Frank Nielsen:
  - Der er ikke brug for helt så meget solcreme i dag, men resten har ugen ser gange fornuftig ud.
  Tirsdag og fredag er der mulighed for lokale eftermiddagsbyger i de østlige og nordlige dele af landet, men regnen vil hurtigt aftage igen.
  - I nogle dele af landet, blandt andet i Vendsyssel og på Bornholm, sukkes der efter lidt vand, så det vil blive godt modtaget.
  - Men der er altså kun tale om byger, siger Frank Nielsen. 
  Temperaturerne vil være på mellem 20 og 25 grader i dagtimerne, mens de om natten vil falde til cirka 15 grader.
  - Vi kommer til at få nogle dejlige sommerdage. Det bliver spændende at se, hvor længe det gode vejr holder, lyder det fra den vagthavende. 
  Allerede nu har der været flere solskinstimer i maj end i maj sidste år, viser DMI's tørkeindeks.
  - Maj sidste år var endda god. Man tænker jo, at det ikke kan blive ved, siger Frank Nielsen.
  De koldeste morgener er i Midtjylland, hvor der natten til mandag er målt helt ned til fem grader.
  I løbet af mandag vil flere end 70.000 børn og voksne binde løbeskoene og deltage i fødselsdagsløbet Royal Run, der finder sted i Aalborg, Aarhus, Odense, Esbjerg og København 2. pinsedag. 
  Løbet er en fejring af kronprins Frederik, som fylder 50 år den 26. maj, og løberne kan se frem til et solrigt løbevejr, lyder det fra DMI. 
  - Det er om at tage det med og nyde det, mens det er her, lyder opfordringen fra Frank Nielsen. 
  /ritzau/
  